Il-Presidenza tal-Kunsill, il-Bank Ċentrali Ewropew u l-Kummissjoni Ewropea ltaqgħu mas-sħab soċjali Ewropej fid-19 ta' Frar 2018 biex jiddiskutu l- prospetti makroekonomiċi u dwar kif jagħmlu l-ekonomija aktar reżiljenti. Fid-dikjarazzjoni tiegħu tal-ftuħ, Vladislav Goranov, ministru għall-finanzi tal-Bulgarija u president tal-Kunsill qal: "F'dawn l-aħħar għaxar snin, l-Ewropa għaddiet minn perijodu twil ta' diffikultajiet, sofriet b'mod partikolari mil-livell insuffiċjenti ta' reżiljenza ekonomika. Il-kriżi ekonomika u finanzjarja reċenti żvelat li ħafna stati membri tal-UE kellhom vulnerabbiltajiet li kienu swew ħafna flus. Minkejja li l-ekonomija tal-UE reċentement kisbet momentum u l-espansjoni tal-ekonomija mistennija li tkompli fil-futur qrib, għad fadal għadd ta' sfidi, l-aktar fir-rigward tas-suq tax-xogħol." "Tkabbir baxx tal-pagi mhux tipiku flimkien ma' qgħad persistenti fit-tul u fost iż-żgħażagħ f'xi stati membri jillimitaw il-konsum privat u t-tkabbir ekonomiku. Għalhekk, dan huwa l-mument biex ngħammru l-ekonomiji tagħna bi strumenti xierqa biex nirreżistu aħjar għal xokkijiet fil-futur, biex nitrattawhom b'mod effiċjenti u biex inkunu nistgħu nirkupraw malajr kemm jista' jkun filwaqt li nieħdu l-passi meħtieġa biex nużaw aħjar ir-riżorsi tax-xogħol." Il-Viċi President tal-Kummissjoni, Valdis Dombrovskis qal: "It-tkabbir robust attwali jagħtina l-momentum biex nikkompletaw l-unjoni ekonomika u monetarja tagħna. Dan huwa ż-żmien it-tajjeb biex nibnu strutturi ekonomiċi reżiljenti biex jappoġġaw konverġenza reali u biex it-tkabbir ikun sostenibbli. Biex dan iseħħ, jeħtieġ li nkomplu r-riformi strutturali bl-għajnuna tas-sħab soċjali biex tiġi żgurata l-ekwità soċjali u biex jiġu appoġġati livelli ogħla ta' produttività." F'kumment li għamel, is-segretarju ġenerali tal-Konfederazzjoni Ewropea tat-Trade Unions (KETU) qal: "L-ekonomija qed tirkupra tabilħaqq iżda bil-mod, u għad jonqos problemi kbar. It-total ta' sigħat maħduma fl-UE kif ukoll il-medja ta' sigħat maħduma għal kull impjegat għadhom taħt il-livelli ta' qabel il-kriżi. Il-kwalità tal-impjiegi qed tiddeterjora, l-inugwaljanzi qed jiżdiedu, l-investiment pubbliku għadu qed jonqos, u l-pagi għadhom lura meta mqabbla mal-iżviluppi fil-produttività. Wasal iż-żmien biex terġa' tiġi varata d-domanda aggregata domestika b'żieda fil-pagi għall-ħaddiema kollha u programmi ta' investiment pubbliku msaħħa mill-ġdid bħala l-pakkett ta' stimulu t-tajjeb. "Il-KETU tifhem li reżiljenza ekonomika tfisser l-iżgurar ta' tkabbir ekonomiku u ġustizzja soċjali b'saħħithom u sostenibbli, sabiex jiġi evitat il-bidu ta' kriżijiet fil-futur, u mhux biss bħala mezz biex titrattahom meta dawn iseħħu. "Il-lezzjonijiet kellhom jinsiltu mill-aħħar kriżi kbira: id-deregolamentazzjoni mhijiex it-triq 'il quddiem. Jenħtieġu stabbilizzaturi awtomatiċi b'saħħithom, servizzi pubbliċi tajbin u livelli sodi ta' investiment pubbliku, u dan jirrikjedi livelli progressivi ta' tassazzjoni personali, żidiet fir-rati tat-taxxa korporattiva, u t-tisħiħ tal-ġlieda kontra l-evitar tat-taxxa. Għandhom jiġu inkoraġġuti istituzzjonijiet tas-suq tax-xogħol sodi li jiffavorixxu n-negozjar kollettiv fl-ogħla livelli." Waqt li tkellem f'isem il-Konfederazzjoni tan-Negozji Ewropej, BusinessEurope, id-direttur ġenerali Markus J. Beyrer "L-ekonomija tal-UE tkompli tissoda, b'negozji dejjem aktar kunfidenti li jagħmlu investimenti fit-tul u joħolqu aktar impjiegi. Iżda ż-żieda fir-rata ta' tkabbir sostenibbli fit-tul tal-UE tfisser li jitwettqu riformi li jistgħu jtejbu l-kompetittività. "Sabiex tinkiseb reżiljenza ekonomika akbar, l-istati membri għandhom jaħdmu mal-UE biex jiġi kkompletat is-suq uniku, tiġi approfondita l-unjoni ekonomika u monetarja u jiġi żgurat li l-investiment immirat sew f'oqsma bħalma huma l-ħiliet, l-infrastruttura u r-riċerka u l-iżvilupp jagħmlu aktar partijiet tal-UE bħala postijiet tan-negozju ta' klassi dinjija." Għas-CEEP, iċ- Ċentru Ewropew għal Min Iħaddem u għall-Intrapriżi li jipprovdu Servizzi Pubbliċi, is-segretarju ġenerali qalet: "Għandna l-karti kollha f'idejna sabiex insaħħu r-reżiljenza fl-Ewropa. Investiment soċjali fit-tul huwa partikolarment meħtieġ illum u għandu jkun ta' benefiċċju għan-nies u jippromwovi l-konverġenza minn isfel għal fuq. Politiki soċjali aħjar fl-oqsma tal-edukazzjoni, it-tagħlim tul il-ħajja, is-saħħa u l-kura fit-tul u l-infrastruttura soċjali integrata fi ħdan dawn il-politiki, inaqqsu l-qgħad fit-tul, jibnu l-produttività u fl-aħħar mill-aħħar iwasslu għal reżistenza akbar u aktar konverġenza, tkabbir u benesseri fit-tul. "Nistgħu niżguraw finanzi pubbliċi sostenibbli filwaqt li ma nissagrifikawx l-ingredjenti ewlenin li ser jiżguraw it-tkabbir sostenibbli fit-tul tagħna. It-tnejn huma kompatibbli bħal ma huma l-ħtiġijiet ta' stabbilizzazzjoni u ta' sostenibbiltà tagħna." Waqt li tkellmet f'isem l-SMEs tal-Ewropa, is- segretarju ġenerali Assoċjazzjoni Ewropea tal-Artiġjanat u tal-Intrapriżi Żgħar u Medji , irrapportat żieda tal-fiduċja fis-settur tal-SME, iżda wissiet dwar l-ewwel sinjali ta' nuqqas ta' xogħol u diskrepanzi fil-ħiliet li qed jagħmluha diffiċli biex jimtlew postijiet vakanti u jxekklu l-ħolqien ta' impjiegi ġodda. Rigward id-diskussjoni dwar it-tisħiħ tar-reżiljenza ekonomika, is-Sinjura Willems issottolinjat l-importanza ta' baġits pubbliċi sodi u swieq flessibbli tal-prodotti u tax-xogħol biex jipproteġu kontra x-xokkijiet ekonomiċi. Hija talbet għal aktar involviment mis-sħab soċjali f'riflessjonijiet futuri dwar l-aspetti u d-dimensjonijiet differenti ta' reżiljenza. GħaIl- presidenza Awstrijaka futura (Lulju sa Diċembru 2018), Harald Waiglein, id-direttur ġenerali fil-ministeru għall-finanzi, qal: "Id-djalogu makroekonomiku huwa opportunità importanti biex jiġu diskussi kwistjonijiet ekonomiċi urġenti ma' atturi ewlenin istituzzjonali. Dibattitu wiesa' bħal dan huwa prerekwiżit għal livell għoli ta' sjieda u fehim reċiproku. Peress li l-kondizzjonijiet attwali huma favorevoli, għandna nieħdu l-passi meħtieġa - u ngħid ukoll li għandna l-obbligu - biex innaddfu l-legat tal-kriżi sabiex tiżdied ir-reżiljenza tal-ekonomiji tagħna. Huwa importanti li f'dan l-istadju attwali jiġu indirizzati l-livelli għolja ta' dejn, il-bżieżaq fil-prezzijiet emerġenti (mill-ġdid) jew is-self improduttiv. Ninsab fiduċjuż li ser inkunu qed nistabbilixxu arkitettura ekonomika li tipprevedi flessibbiltà kif ukoll saħħa, fejn u meta jkunu meħtieġa." GħaIl- (Jannar sa Ġunju 2019), is-segretarju tal-istat Eleodor Mandres qal: "Waħda mill-iktar pilastri importanti tar-reżiljenza ekonomika huwa t-tkabbir ekonomiku sod, ibbażat fuq titjib fil-produttività u l-kompetittività. Fir-rigward tal-qgħad fost iż-żgħażagħ, sabiex jinkiseb livell xieraq ta' ħiliet, l-isfida hija li jitnaqqas l-iżbilanċ bejn il-produzzjoni tal-edukazzjoni u l-ħtiġijiet tas-suq tax-xogħol, li tipperikola serjament l-impjegabbiltà taż-żgħażagħ. Sistema edukattiva aktar flessibbli u adattabbli, aktar inċentivi għal apprendistati, internships u xogħol part-time għandhom iwasslu għal inqas qgħad fost iċ-ċittadini żgħażagħ tal-UE." Id-djalogu makroekonomiku li jmiss ser ikun organizzat taħt il-presidenza Awstrijaka.